## Odluka Ustavnog suda Republike Hrvatske broj: U-IIIA-64420/2009 od 16. rujna 2010.

### NN 115/2010 (7.10.2010.), Odluka Ustavnog suda Republike Hrvatske broj: U-IIIA-64420/2009 od 16. rujna 2010.

USTAVNI SUD REPUBLIKE HRVATSKE

3049

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Slavica Banić, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju je podnijela N. P. iz P., na sjednici održanoj 16. rujna 2010. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Rev-254/08 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst), podnositeljici ustavne tužbe, N. P. iz P., P. p. 200, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine«, broj 41/01. – pročišćeni tekst) u iznosu od 11.400,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositeljica je, na temelju članka 63. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnijela 18. studenoga 2009. ustavnu tužbu radi duljine parničnog postupka koji se vodi(o) pred Općinskim sudom u Puli pod brojem: P-1475/04, smatrajući da joj je povrijeđeno ustavno pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe te uvida u presliku spisa Općinskog suda u Puli, utvrdio pravno relevantne činjenice za odlučivanje o povredi ustavnog prava podnositeljice, zajamčenog člankom 29. stavkom 1. Ustava Republike Hrvatske.

Tužiteljica je 31. svibnja 2004. podnijela tužbu Općinskom sudu u Puli protiv podnositeljice (kao prvotuženice) radi ustanovljenja i uknjižbe vlasništva. Podnositeljica je podnijela odgovor na tužbu 29. lipnja 2004.

Ročišta za glavnu raspravu održana su 1. srpnja 2004., 22. srpnja 2004., 14. rujna 2004., 11. ožujka 2005., 16. svibnja 2005., 9. lipnja 2005. i 8. srpnja 2005.

Sud je rješenjem od 5. rujna 2005. odredio provođenje dokaza vještačenjem. Očevid zakazan za 7. listopada 2005. odgođen je zbog službene spriječenosti vještaka za 13. listopada 2005. Zakazani očevid je ponovno odgođen zbog spriječenosti punomoćnice podnositeljice. Očevid je izvršen 18. listopada 2005. Nalaz i mišljenje vještaka zaprimljen je kod Općinskog suda u Puli 3. studenoga 2005.

Sljedeće ročište održano je 21. studenoga 2005. te je na ročištu 7. veljače 2006. zaključena glavna rasprava.

Na ročištu održanom 22. veljače 2006. donesena je presuda broj: P-1475/04, kojom je usvojen tužbeni zahtjev tužiteljice.

Podnositeljica je 14. travnja 2006. uložila žalbu protiv prvostupanjske presude.

Spis je povodom žalbe dostavljen drugostupanjskom sudu 15. svibnja 2006.

Županijski sud u Puli 10. rujna 2007. donio je rješenje broj: Gž-1600/06-2 kojim je djelomično prihvatio podnositeljičinu žalbu.

Tužiteljica je 21. siječnja 2008. izjavila reviziju protiv drugostupanjske odluke. Revizija je 24. siječnja 2008. dostavljena Vrhovnom sudu na odlučivanje, gdje se vodi pod brojem: Rev-254/08 te do dana donošenja ove ustavnosudske odluke Vrhovni sud o njoj nije odlučio.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava i članku 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Puli podnesena 31. svibnja 2004.

Ustavna tužba podnesena je 18. studenoga 2009., a do tog dana postupak nije pravomoćno okončan pa Ustavni sud utvrđuje da je do dana donošenja ove ustavnosudske odluke postupak trajao ukupno šest (6) godina, tri (3) mjeseca i petnaest (15) dana.

4.2. POSTUPANJE NADLEŽNOG SUDA

Postupak se u razmatranom, pravno relevantnom razdoblju, najprije vodio pred Općinskim sudom u Puli koji je održao deset ročišta za glavnu raspravu i proveo vještačenje. Prvostupanjska presuda donesena je 22. veljače 2006. Zatim je spis povodom žalbe dostavljen drugostupanjskom sudu, koji je u roku od godinu i pol dana odlučio o žalbi rješenjem od 10. rujna 2007. Spis je povodom revizije tužiteljice dostavljen Vrhovnom sudu na odlučivanje 24. siječnja 2008. te do dana donošenja ove ustavnosudske odluke o reviziji još nije odlučeno.

4.3. PONAŠANJE PODNOSITELJICE USTAVNE TUŽBE (TUŽENICA U PARNIČNOM POSTUPKU)

Podnositeljica ustavne tužbe, kao tuženica u sudskom postupku, prema utvrđenju Ustavnog suda, nije pridonijela duljini postupka.

4.4. SLOŽENOST SUDSKOG PREDMETA

Iz dosadašnjeg tijeka postupka proizlazi da se u konkretnom slučaju ne radi o osobito složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju od šest godina, tri mjeseca i petnaest dana te da još uvijek nije okončan. Imajući u vidu ukupno trajanje postupka, aktivno, ali nedovoljno učinkovito postupanje sudova te uzimajući u obzir da predmet još uvijek nije okončan, Ustavni sud ocjenjuje da je povrijeđeno ustavno pravo podnositeljice da zakonom ustanovljeni neovisni i nepristrani sud u razumnom roku odluči o njenim pravima i obvezama, koje je zajamčeno člankom 29. stavkom 1. Ustava.

Stoga je, u smislu članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

7. Odluka o objavi (točka V. izreke) temelji se na članku 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-64420/2009

Zagreb, 16. rujna 2010.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 115/2010-3049